Bensín, jarðböð og skyndibiti er meðal þess helsta sem landsmenn nýta ferðagjöf sína í. Um 17 prósent landsmanna hafa nýtt gjöfina sem rennur út í lok september.
Tímabil nýrrar ferðagjafar er nú hálfnað. En þótt um 290 þúsund manns - allir landsmenn eldri en 18 - eigi rétt á gjöfinni hafa aðeins um 50 þúsund nýtt sér hana, ýmist að hluta eða í heild.
Alls hefur ferðagjöf fyrir 250 milljónir króna verið nýtt, en það eru um 17 prósent af heildarfjárhæð gjafarinnar, það er ef allir landsmenn nýttu sér hana.
N1, Sky Lagoon, Olís og KFC eru þau fyrirtæki sem hafa fengið mest í sinn hlut, öll yfir tíu milljónir króna. Önnur vinsæl fyrirtæki eru Flyover Iceland, jarðböðin á Mývatni og Dominos.
Þótt gjöfinni sé ætlað að hvetja til ferðalaga innanlands, hefur hún helst verið nýtt á höfuðborgarsvæðinu þar sem meirihluti landsmanna býr. Fyrirtæki með starfsstöðvar þar hafa fengið 94 milljónir króna í sinn hlut og fyrirtæki á Norðurlandi eystra 36 milljónir króna.
Minnst hefur verið nýtt á Norðurlandi vestra og Vestfjörðum, um fjórar milljónir í hvorum landshluta.
Þá hafa svokölluð landsdekkandi fyrirtæki, fyrirtæki með starfsstöðvar í mörgum landshlutum, fengið 56 milljónir úr ferðagjöfinni en ekki fást upplýsingar um hvar þær gjafir eru nýttar.
Um sautján prósent landsmanna hafa nýtt sér ferðagjöf stjórnvalda, sem rennur út í lok september. Veitingastaðir, bensínstöðvar og jarðböð njóta mestrar hylli.